
Biedrība “Latvijas Tirdzniecības un rūpniecības kamera” (turpmāk – Pasūtītājs) sniedz atbildes uz saņemtajiem jautājumiem par iepirkuma dokumentāciju.
Par kvalitātes un efektivitātes novērtēšanu konkrēta uzdevuma (teorētiska) izpildē norādītajiem uzdevumiem:
Par 1.uzdevumu
1. jautājums
Vai Uzdevumā Nr. 1. viesnīca ir jānodrošina Arrasā? Vai ir kāda adrese, kuras tuvumā ir nepieciešama viesnīca?
Atbilde: Jā. Uzdevuma Nr. 1 ietvaros nakšņošana jānodrošina Arrasā. Konkrēta adrese, kuras tuvumā jāatrodas viesnīcai, netiek noteikta. Līdz ar to Uzdevuma Nr. 1 ietvaros nav piemērojama tehniskās specifikācijas 9.2. punktā noteiktā prasība par atrašanos ne vairāk kā divu kilometru rādiusā no Pasūtītāja norādītās adreses. Pārējās tehniskās specifikācijas prasības viesnīcai paliek spēkā.
2. jautājums
1200 km ir maršruts sākot ar pasažieru sagaidīšanas lidostā un nogādāšanu līdz lidostai izlidošanas dienā?
Atbilde: Jā. 1200 km ir kopējais vietējā transporta maršruta garums visā komandējuma laikā, sākot ar pasažieru sagaidīšanu lidostā un noslēdzot ar nogādāšanu lidostā izlidošanas dienā.

Par papildus nosacījumiem:
3. jautājums
Papildu nosacījumos ir norādīts, ka jāpievieno aviobiļešu rezervēšanas sistēmas uzturētāja izsniegts apliecinājums. Vēlamies norādīt, ka aviobiļešu rezervācijas var tikt veiktas arī aviokompāniju tiešsaistes rezervēšanas platformās (nav publiski pieejamas mājas lapās), kurām aviokompānijas ir piešķīrušas aģentūrām pieejas, un šajā gadījumā aviokompānijas apliecinājumus neizsniedz. Vai šajā gadījumā var tikt iesniegti elektroniski parakstīti pretendenta paraksttiesīgās personas apliecinājumi ar izdrukām un ekrānšāviņiem no rezervāciju sistēmām par veiktajām rezervācijām, kuros var pārliecināties par veikto rezervāciju un cenu? Nepieciešamības gadījumā rezervācijas var tikt uzrādītas, ierodoties Pasūtītāja birojā ar portatīvo datoru.
Atbilde: Jā. Ja izmantotā aviokompānijas vai cita rezervēšanas sistēma atsevišķu sistēmas uzturētāja apliecinājumu neizsniedz, Pretendents drīkst iesniegt pretendenta pārstāvēt tiesīgās personas ar drošu elektronisko parakstu parakstītu apliecinājumu, pievienojot rezervēšanas sistēmas izdrukas un/vai ekrānuzņēmumus, kuros iespējams pārliecināties par veikto rezervāciju, rezervācijas veikšanas laiku un cenu. Apliecinājumā norāda, ka pievienotajos materiālos norādītā cena atbilst rezervēšanas sistēmā norādītajai cenai un nav manuāli mainīta. Pasūtītājs nepieciešamības gadījumā ir tiesīgs lūgt Pretendentam sniegt papildu informāciju vai uzrādīt rezervāciju rezervēšanas sistēmā klātienē.
4. jautājums
Papildus nosacījumos ir prasīts uzrādīt tikai apliecinājumu par aviobiļešu rezervāciju. Ja apliecinājumi nepieciešami arī par viesnīcu rezervācijām, vai var tikt iesniegti elektroniski parakstīti pretendenta paraksttiesīgās personas apliecinājumi ar izdrukām un ekrānšāviņiem no rezervāciju sistēmām par veiktajām rezervācijām vai arī apliecinājuma e-pasts no viesnīcas par piedāvāto cenu, jo viesnīcu rezervāciju sistēmu uzturētāji šādas izziņas vairs nesniedz?
Atbilde: Jā. Ņemot vērā, ka teorētisko uzdevumu kopējās īstenošanas izmaksas ir piedāvājumu vērtēšanas kritērijs un tajās ietilpst arī viesnīcas izmaksas, Pasūtītājam ir nepieciešama iespēja pārliecināties arī par piedāvātās viesnīcas cenas atbilstību reālajai situācijai.
Pretendents kā viesnīcas cenas pamatojumu var iesniegt viesnīcas, rezervēšanas sistēmas apstiprinājumu vai elektroniski parakstītus pretendenta paraksttiesīgās personas apliecinājumus ar izdrukām un ekrānuzņēmumiem no rezervāciju sistēmām par veiktajām rezervācijām, kā arī viesnīcas vai pakalpojuma sniedzēja elektroniski sniegtu cenas piedāvājumu. Cenas pamatojumā jābūt iespējai identificēt viesnīcu, uzturēšanās datumus, numuru skaitu un veidu, piedāvāto cenu un cenā iekļautos pakalpojumus.
Saistībā ar sniegtajām atbildēm Pasūtītājs ir precizējis iepirkuma dokumentācijas 3. pielikumu “Tehniskais piedāvājums”. Pārējie iepirkuma dokumentācijas nosacījumi paliek nemainīgi.

